**UPIS U 1. RAZRED OSNOVNE ŠKOLE - OBAVIJEST**

Poštovani roditelji budućih prvašića,

obavještavamo vas da se ovogodišnji upisi u prvi razred osnovne škole provode **elektroničkim putem** odnosno korištenjem Nacionalnog informacijskog sustava upisa u osnovne škole. Dana 22. veljače 2024. godine u Nacionalnom informacijskom sustavu za upise u osnovne škole otvaraju se prijave za redovan upis učenika u 1. razred osnovne škole. Od **22. veljače 2024.** vi ćete, kao roditelji, moći podnijeti prijavu za upis svoga djeteta u 1. razred osnovne škole preko poveznice <https://osnovne.e-upisi.hr/>. Prijave se mogu podnositi sve do **31. ožujka 2024.** godine. Prijave za upis djece s utvrđenim teškoćama su otvorene već ranije, od 1. veljače 2024. godine, i traju do 31. ožujka 2024. godine. S obzirom da se u sustav za elektroničke upise u osnovne škole ulazi preko portala e-Građani, roditelji koji nemaju vjerodajnice za ulazak u portal moraju se javiti školi kojoj pripadaju prema upisnom području koja će prijavu za upis djeteta izvršiti umjesto njih. Također, roditelji koji nemaju vjerodajnice za ulazak u portal mogu vjerodajnice dobiti na internetskoj stranici Fine ili u Fini u Ludbregu.

Osim prijave djeteta za upis u prvi razred putem Nacionalnog informacijskog sustava upisa u osnovne škole, roditelji s djecom pristupaju pregledu za upis (postupku utvrđivanja psihofizičkog stanja djeteta). Pregledi za upis provodit će se u osnovnoj školi kojoj dijete pripada prema upisnom području, a roditeljima će točno vrijeme pregleda biti dostavljeno naknadno.